Linea Søgaard-Lidell (V), 2025-12-17:
Tak for ordet.
Når vi debatterer klima i dag, gør vi det på et tidspunkt, hvor Danmark står stærkere end nogen sinde før.
Vi har lavet store klimaaftaler for stort set alle sektorer, vi kender vores udledninger, og vi ved, hvordan det vil se ud i 2030 og 2035, hvis vi også får udført det, som vi har vedtaget.
For reduktionerne er ikke i hus, før de rent faktisk er i hus.
Det lyder måske indlysende, men når man følger klimadebatten, kan man godt få et indtryk af, at reduktionerne allerede er hjemme.
Foran os står dog en meget vigtig indsats med at få det aftalte implementeret og med at få klimaomstillingen gennemført i det danske samfund.
Det kræver fokus, og selv om jeg sådan set er meget optimistisk, har vi også i den her valgperiode set, at verden hurtigt kan udvikle sig og rykke ved forudsætninger og antagelser.
Klimarådet anerkender i år, at regeringen har anskueliggjort vejen til at nå 2030-målet, og klimastatus- og fremskrivning 2025 viser, at vi allerede med vedtaget politik står til en reduktion på 72 pct. i 2030, altså et godt stykke over 70-procentsmålsætningen.
Det er værd at hæfte sig ved, at Danmark reducerer udledninger, samtidig med at vores økonomi står stærkt og beskæftigelsen er høj.
Vi har med andre ord vist, at grøn omstilling og vækst ikke er hinandens modsætninger.
Den grønne omstilling skal i vores øjne ikke nås ved, at fremgang og udvikling sættes på pause eller går baglæns.
Omstillingen er derimod en mulighed for at skabe et bedre samfund.
Det er netop på grund af den stærke økonomi, at der også er en folkelig opbakning.
Vi balancerer klimaambitioner med udvikling, konkurrenceevne og med danskernes livskvalitet og købekraft, og det er for os at se en meget vigtig balance.
Det er også den balance, som vækker interesse uden for vores egne grænser.
Det var helt tydeligt, da vi var med Folketinget i Belém til COP 30.
De næste nationale reduktioner bliver markant dyrere at hente.
Det ved vi.
Vi har høstet de lavthængende frugter.
Derfor mener vi også, at vi skylder danskerne, at vi nu også taler om, hvordan vi når derhen, når vi taler om at sætte nye klimamål.
Her er det vigtigt for os at holde fast i balancerne.
Mange lande har også et helt legitimt ønske om en højere levestandard, som vil betyde flere udledninger.
Så hvis vi virkelig vil gøre en forskel for klimaet, er det måske tid til at løfte blikket ved siden af vores nationale indsats.
I Venstre vil vi gerne have større fokus på at få udbredt danske grønne teknologier globalt.
Her har danske virksomheder virkelig noget at byde på.
Danske virksomheder udvikler nogle af de førende teknologier, som kan betyde meget for at få nedbragt verdens udledninger.
Vi eksporterer allerede grøn energiteknologi for 123 mia. kr., og der er et langt større potentiale.
For når danske grønne løsninger erstatter sorte løsninger i andre lande, reduceres CO 2 der, hvor effekten er større og omkostningen lavere.
Hvis det skal lykkes i større skala, kræver det også de rette internationale spilleregler.
Det er i Bruxelles, at vi skaber de fleste af de regler, der rammer danske virksomheder og deres investeringer.
Hvis vi vil have mere lige konkurrencevilkår og også bedre betingelser for den grønne omstilling, skal Danmark tættere på beslutningerne i EU tidligere og mere offensivt.
Lige nu kan vi tydeligt se i EU, at der er en opbremsning i forhold til den grønne omstilling, og her er det vigtigt, at vi er opmærksomme på, at vi har langt mere at tabe i EU, end vi har at vinde nationalt.
Vi er dybt afhængige af den klimapolitik og de rammer, som vi bliver enige om i EU, og vi har kun en interesse i, at vi som samlet blok læner os ind i den grønne omstilling.
Det danske formandskab er lykkedes med at sætte et 2040-klimamål på 90 pct
Nu går vi så ind i en fase, hvor vi skal blive enige om, hvordan vi når vejen derhen.
Den klimaarkitektur bliver helt afgørende for, hvad de europæiske lande hver især skal levere, ligesom det bliver afgørende for, hvad for en konkurrencesituation danske virksomheder kommer til at stå i på det indre marked.
Det er gennem det europæiske samarbejde, at vores stemme bliver større, og at rammerne for klimapolitik, marked, investeringer hænger sammen.
På COP 30 stod én ting klart, og det er, at hvis vi skal ændre adfærd, skal grønne valg være lette og attraktive.
Derfor skal vi gøre det mere enkelt at investere i grønne løsninger, virksomheder skal have færre byrder, og vi skal engagere os mere internationalt.
Tak for ordet.